Suretha het ‘sielkundige en fisieke letsels’Die trane het Maandag in die hof oor Suretha Brits se wange geloop (Foto: Anja van der Merwe) Suretha Brits, die vrou van die vermoorde Leon Brits, het ter strafversagting aangevoer dat sy swaar grootgeword het en dat sy haar hele lewe lank emosionele en fisieke trauma ervaar het. Volgens die pleitooreenkoms, wat Maandag deur adv. Barry Roux in die hof voorgelees is, is Suretha se pa oorlede toe sy net nege jaar oud was. Die gesin het nie net emosionele trauma ervaar nie, maar ook finansieel begin swaarkry. Suretha het Maandag die hof betree met ŉ netjiese uitrusting, gekrulde hare en ŉ glimlag op haar gesig. Net voor die verrigtinge begin het, het Roux en Sandy du Plessis, haar regsverteenwoordigers, met haar beraadslaag en moed ingepraat vir die saak. Die trane het toe reeds oor haar wange gestroom. Sy het telkens ŉ blou sakdoek uit haar sak gehaal en die trane afgevee. Gedurende die hofverrigtinge het sy ook deurgaans emosioneel voorgekom, so erg dat regter Mpho Mamosebo sag met haar gepraat en gesê het sy moet nie huil nie. Nie een van Suretha of Leon se familielede was in die hof teenwoordig nie. Luidens haar verklaring het Suretha Leon vyf jaar ná haar pa se dood – op die ouderdom van 14 jaar – ontmoet. Hy was toe 25 jaar oud. “Leon het haar die nodige aandag gegee waarna sy gehunker het. Hy het haar ook met geskenke bederf. Hy het haar na plekke geneem waar sy nog nooit was nie. Hy het soos ŉ pa-figuur vir haar geword,” lui die ooreenkoms. Maroela Media het vroeër berig sy het op ŉ jong ouderdom in ŉ seksuele verhouding met Leon betrokke geraak, en ŉ aborsie op 15 jaar gehad. Dié het ook letsels gelaat en luidens die pleitooreenkoms het Suretha post-traumatiese stres opgedoen weens die trauma van die aborsie. Sy het ook fisieke beserings gehad en moes verskeie operasies ondergaan. Die gedugte adv Barry Roux verteenwoordig die weduwee Suretha Brits in die moordsaak wat vandag in die hooggeregshof in Upington begin. Regs is Suretha se prokureur, Sandy du Plessis, en links is private speurder Bushie Engelbrecht (Foto: Anja van der Merwe) Roux het ter versagting van Suretha se vonnis aangevoer dat sy ŉ eerste oortreder is, asook die broodwinner van haar drie minderjarige kinders, onderskeidelik 12 en 10 jaar oud – wat nou sonder ŉ pa of ma sit. Haar kinders het ná Suretha se inhegtenisneming op 29 Maart by haar suster gaan woon. Dié is getroud en het self twee kinders. Die regsproses is reeds aan die gang om Suretha se kinders amptelik onder die sorg van haar suster te plaas. “Die kinders is goed versorg en het ŉ goeie verhouding met Suretha se suster en haar man. Die eksekuteur wat Leon se boedel afhandel, dra by tot die kinders se onderhoud.” Daar is nog geen inligting oor Leon se boedel en wat van die geld gaan word nie. Roux het ook aangevoer dat sy nie ŉ gevaar vir die samelewing inhou nie en reeds verantwoordelikheid vir haar dade aanvaar het deur die pleitooreenkoms aan te gaan. Volgens Roux het Suretha op dié manier ook reeds berou getoon. Suretha is rehabiliteerbaar Roux sê die feit dat Suretha bereid is om teen haar medebeskuldigdes, Enrich Williams (34) en Amantle Bareki (24), te getuig is ŉ aanduiding dat daar ŉ werklike vooruitsig op rehabilitasie is en verminder daardeur die moontlikheid dat sy ŉ herhaalde oortreder sal word. “Die omstandighede wat tot die moord van Leon gelei het, maak egter nie die misdaad minder ernstig nie – veral in die lig daarvan dat dit vooraf beplan is. Die moord is ŉ sogenaamde ‘kontrakmoord’ – wat as ŉ baie ernstige misdaad beskou word. Nie een van die versagtende omstandighede wat genoem is, regverdig die misdaad nie,” het Roux gesê. Sy is uiteindelik lewenslank tronk toe gestuur vir die moord op haar man in Oktober verlede jaar. Suretha se twee medebeskuldigdes. Van links: Enrich Williams (34) en Amantle Bareki (24) (Foto: Anja van der Merwe) Bareki en Williams se verhoor is tot Maandag uitgestel, waar Suretha en Jacques Janse van Vuuren as staatsgetuies sal getuig. Die private speurder Bushie Engelbrecht – wat Suretha twee maande ná Leon se moord aangestel het om haar onskuld te bewys – sê die pleitooreenkoms was ŉ wyse besluit. Engelbrecht het sedert sy aanstelling ŉ hegte band met Suretha gesmee en sê sy is soos sy dogter. “Ek glo dat Suretha ná alles as ŉ ander mens hieruit sal stap,” vertel Engelbrecht aan Maroela Media. “Sy is nie ŉ gebore misdadiger nie. Sy het net ŉ hartseer verlede.” Engelbrecht het ook die ondersoekspan geloof vir hul harde werk en sê hulle het die saak uiters professioneel hanteer.